钦定古今图书集成/方舆汇编/职方典/第1436卷 > 《平怀集峒蛮碑记》管大勋
## 钦定古今图书集成/方舆汇编/职方典/第1436卷 > 《平怀集峒蛮碑记》管大勋

两广故百粤地。国家并建两省，剖土分疆，若犬牙然。
怀集介封、开阳、贺间，蛮獠错居。而金鹅、松柏、古城、水
细、黄沙等峒，皆贼巨窟，联络深埇湴峒诸窠，每一出
没，两省骚动。𨓏事亡论已。隆庆初，剧贼陈龙洲伙众
流劫，百户朱裳死之。万历以来，肆劫独周，越劫西水，
攻陷坊郭里，擅杀新民罗廷朝，阻截知县江道罪。亡赦。岁甲申冬，贼首严秀珠、车廷惠、刘高万、徐廷稳、郑
明端、欧福正、吴朝海等，纠党三百馀，剽宁抵下埠，
冲塞门，掠开建蔡村、封川文德乡，戮居民黎世通等，
掳男妇财帛，势猖獗，官兵不能克，总旗史二死焉。当
是时，我西粤方大举，府江贼乘虚至，梧、肇两郡震骇。
总督连江吴公赫然曰：“怀、贺、封、开，吾重镇肘腋，岂堪
此鸱獍诪张、虣兽咆哮邪？夫主上授节总制，正以两
省卒警，兵力牵制，便调发扑灭尔。”迺会巡抚龙溪吴
公、巡按姑苏黄公，驰奏阙下，檄苍梧兵巡佥事来经
济暨岭西兵巡副使王泮、府江兵备参政叶朝阳，决
策议剿。密行广东巡海副使陆万锺、罗定兵备佥事
郑人达，总兵标下东西两山精锐三千名，发浔梧参
将部兵，并归顺、都康二土州戍卒三千五百名，分伍
哨选将辕门咸会梧。盖若声援西讨者，贼不为备，以
乙酉岁二月二日癸卯，衔枚齐发。参将戴应麟领伏
虎哨，克松柏、埇七、金鹅三峒，斩严秀珠；原任参将王
如澄领兰峒哨，克古城上、下二峒，斩郑明端；原任参
将魏宗瀚领石牛哨，攻深埇、佛萎、庞埇诸窠，克之，斩
刘高万；原任游击沉茂领会珠哨，攻水细、白莲、黄沙、
龙塘诸巢，克之，生擒徐廷稳。原任守备杨寿甫领仇
峒哨攻大湾、磨刀、企埇诸巢，又克之，生擒欧福正。贼
奔崇崖，据险结阵拒敌，诸将士奋勇并力仰攻。甲辰，
𢭏青水尾。丙午，奔铁帽山。戊申，破饭甑埇。庚戌，扫大
湾山，贼披靡，俘斩有差。怀集县知县林春茂督兵把
截燕岭、二妹等山，生擒吴潮海，残党窜匿岩谷中。甲
申，下令搜捕，悉歼之。抚铜钟、牛栏、良猺肆百馀，垦田
立营，留兵屯守。己巳，班师。是役也，擒斩首从贼八百
有奇，俘获贼属男妇二百馀，马牛器械称是。师行仅
逾两旬，众不满七千，兵无加饷，神谋妙算，悉禀于督
府。而批𢭏之奇，戡定之速，盖有莫测其几微者。猗欤
休矣！